Nach dr eher ruhige Zyt in Ecuador isch für Quito wider emol e chli Party agseit gsi. Ich ha mis Hostel nid in dr schöne aber usgschtorbene Altstadt gha, sondern im Usgangsquartier wo me au "Gringolandia" chönnt nenne. Dört reiht sich eis Backpacker's Hostal ans andere und sunscht het's eifach Bars, Discos, Restaurants und no meh Bars Discos und Restaurants.    Zwüsche Usgang, Schloofe, Ässe und Kater han i mi mol no um e Abschtächer uf d'Galápagos-Insle müesse kümmere. Eigentlich han i e 4-Tages-Bootstour welle mache, wo zwüsche de verschiedene Insle umekurvt, und denn sunscht no chli uf ere Insle blyybe zum e chli sy, s'gniesse und go tauche. Dummerwys isch Juli und Auguscht grad übelschti Hochsaison. Das heisst, dass vieli Sache usbuecht sind, und was es no het isch es guets Stückli tüürer als sunscht. Es isch denn schliesslich so gsi, dass es numeno tüüri 8-Tages-Toure (1500$) gha het. Und ich ha weder so viel Zyt, no so viel Gäld welle inveschtiere. Schliesslich summiere sich Flug, Nationalpark-Ytritt und 2 Täg Tauche allei au scho uf rund 800$. Am Schluss han i denn nume s'Flugbillett poschtet, zum mi denn sälbschtändig chli uf de Insle durez'schloh.    Und die räschtliche 2 Täg in Quito sind denn zum gröschte Teil wider em wilde Partyläbe zum Opfer gfalle...